**Sørlig tigerkatt** (*Leopardus guttulus*) er et lite rovpattedyr i kattefamilien og inngår der i gruppen med amerikanske flekkede småkatter (*Leopardus*), også kjent som ozelotlinjen. Arten er stedegen for Sør-Amerika, der den har begrenset utbredelse i nordlige deler av Argentina, i det sørøstre og sørlige Brasil og sannsynligvis i Paraguay. Arten har kun 18 kromosompar, i likhet med de andre artene i ozelotlinjen. Det vanlige for katter er 19 kromosompar.

Sørlig tigerkatt er oppført som sårbar på IUCNs rødliste. Arten står også oppført på CITES Appendix II. Den globale populasjonen ble estimert til 6 047 individer for endel år tilbake.

Taksonomi
---------

Arten ble opprinnelig beskrevet som *Felis guttula* av Reinhold Friedrich Hensel i 1872. Typelokaliteten er Rio Grande do Sul i Brasil.

Sørlig tigerkatt er en monotypisk art, som først ble anerkjent som distinkt i 2013. Før 2013 ble den regnet som en underart til tigerkatt (*L. tigrinus*), som da utgjorde et artskompleks. Mye tyder på at linjene som førte til sørlig og nordlig tigerkatt separerte for omkring 3,7 millioner år siden.

Det er kjent at *L. guttulus* hybridiserer med både *L. geoffroyi* (nattkatt) og *L. colocola* (pampaskatt), men det er ingen tegn på genflyt mellom *L. guttulus* og *L. emiliae* (østlig tigerkatt, en ny art som foreløpig mangler full anerkjennelse). Hybridisering mellom *L. guttulus* og *L. tigrinus* er heller ikke kjent. Slik hybridisering vanskeliggjør imidlertid arbeidene med å bestemme utbredelsesområdet.

Biologi
-------

Sørlig tigerkatt er en liten og slank katt som blir omkring 1,8–3,5 kg tung. Kroppslengden utgjør omkring 38–59 cm og halen typisk 20–42 cm. Hanner blir noe større enn hunner. Grunnfargen er normalt mer brunaktig eller gulbrun, og noe mørkere enn hos nordlig tigerkatt, som er mer blekgul i grunnfargen. Sorte individer (melanisme) er kjent.

Sørlig tigerkatt skiller seg visuelt fra nordlig tigerkatt gjennom en mørkere bakgrunnsfarge, større åpne rosetter og litt kortere hale med smalere ringer. Den er dessuten litt tyngre og mer kompakt bygd. Det er imidlertid svært vanskelig å skille disse to artene fra hverandre, siden variasjonene i eksteriøret internt i arten kan være like store eller større enn den naturlige variasjonen mellom dem.

Den sørlige tigerkatten trives i en rekke habitater, fra tette tropiske og subtropiske regnskoger, løvskog og blandet furuskog, til åpne savanner og strandvegetasjon, både i uberørte og forstyrret landskap, men som regel i høyder lavere enn 2 000 moh. Tilstedeværelse nær jordbruksområder og bosettinger begrenses gjerne av mangel på naturlig dekke.

Arten lever solitært utenom paringstiden og er primært natt- og skumringsaktiv, men den kan også være dagaktiv, spesielt i områder der predasjon fra ozelot (*L. pardalis*) kan oppstå. Det er kjent at ozeloten påvirker utbredelsen negativt, men verken margaykatt (*L. wiedii*) eller jaguarundi (*Puma yagouaroundi*) ser ut til å ha særlig påvirkning. Det typiske territoriet ser ut til å utgjøre cirka 2–25 km², noe som er større enn forventet og kan ha med andre predatorer å gjøre. Sørlig tigerkatt er en ypperlig klatrer, men den tilbringer det meste av tiden nede på bakken. Dietten består typisk av mindre pattedyr, krypdyr og fugler, men den kan også ta mindre primater og agutier (*Dasyprocta*).

Paringer skjer året rundt, men kan ha lokale topper til ulike tider og i ulike områder. Når paringene er over forlater hannen hunnen, som etter cirka 75–78 dager føder et kull med 1–4 unger. Ungene åpner øynene etter 8–17 dager og avvennes etter 2–3 måneder. De når voksen størrelse omkring 11 måneder gamle, men blir ikke paringsdyktige før etter cirka 24 måneder.

Inndeling
---------

Inndelingen følger IUCN/SSC Cat Specialist Group.

**Treliste**
* Carnivora, rovpattedyr
	+ Feliformia, kattelignende rovpattedyr
		- Felidae, kattefamilien
			* Felinae, mindre kattedyr
				+ *Leopardus*, ozelotlinjen
					- *L. pardalis*, ozelot
					- *L. wiedii*, margaykatt
					- *L. jacobita*, fjellkatt
					- *L. colocola*, pampaskatt
					- *L. guttulus*, sørlig tigerkatt (monotypisk)
					- *L. tigrinus*, nordlig tigerkatt
					- *L. geoffroyi*, nattkatt
					- *L. guigna*, kodkodkatt

Referanser
----------

1. 1 2 3  de Oliveira, T. Trigo, T. Tortato, M. Paviolo, A. Bianchi, R. & Leite-Pitman, M.R.P. 2016. *Leopardus guttulus*. The IUCN Red List of Threatened Species 2016: e.T54010476A54010576.. Accessed on 24 July 2023.
2. 1 2 3 4 5  Cat Classification Task Force (2017) Ozelot, *Leopardus pardalis*. CATnews Special Issue 11, p. 46. IUCN/SSC Cat Specialist Group
3. 1 2  Stephen J. O'Brien, Joan C. Menninger, William G. Nash. 2006-04-14. *Atlas of Mammalian Chromosomes*. John Wiley & Sons, 14. apr. 2006 - 544 sider. Besøkt 2015-12-21
4. 1 2 3 4 5 6 7 8  Castelló, José (2020). «Felinae: Ocelot linage». *Felids and Hyenas of the World*. USA: Princeton University Press. s. 110–111. ISBN 978-0-691-20597-7.
5. ↑  Trigo, Tatiane C.; Schneider, Alexsandra; de Oliveira, Tadeu G.; Lehugeur, Livia M.; Silveira, Leandro; Freitas, Thales R.O.; Eizirik, Eduardo (November 2013). *Molecular Data Reveal Complex Hybridization and a Cryptic Species of Neotropical Wild Cat*. *Current Biology*. doi:10.1016/j.cub.2013.10.046. Besøkt 2016-02-29
6. ↑  Arnold, Carrie. *A New Species of Wild Cat Found Prowling Brazilian Forests and Grasslands*. National Geographic. Arkivert 5. mars 2016 hos Wayback Machine. Besøkt 2016-02-29
7. 1 2 3 4 5 6 7 8  Southern tiger cat, *Leopardus guttulus*. IUCN/SSC Cat Specialist Group Besøkt 2016-02-29

Eksterne lenker
---------------

* (en) *Sørlig tigerkatt* i Encyclopedia of Life Rediger på Wikidata

* (en) *Sørlig tigerkatt* i Global Biodiversity Information Facility Rediger på Wikidata

* (en) *Sørlig tigerkatt* hos Fossilworks Rediger på Wikidata

* (en) *Sørlig tigerkatt* hos ITIS Rediger på Wikidata

* (en) *Sørlig tigerkatt* hos NCBI Rediger på Wikidata

* (en) *Kategori:Leopardus guttulus* – bilder, video eller lyd på Wikimedia Commons Rediger på Wikidata

* *Leopardus guttulus* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |